作者：刘一止
词牌/韵律：梦横塘

paragraphs: 浪痕经雨，鬓影吹寒，晓来无限萧瑟。
野色分桥，翦不断、溪山风物。
船系朱藤，路迷烟寺，远鸥浮没。
听疏钟断鼓，似近远遥，惊心事、伤羁客。
新醅旋压鹅黄，拚清愁在眼，酒病萦骨。
绣阁娇慵，争解说、短封传忆。
念谁伴、涂妆绾结。
嚼蕊吹花弄秋色。
恨对南云，此时凄断，有何人知得。